秦观
曾子固哀词
皇受命而熙洽兮，实千祀而一时。
协气郁而四塞兮，与盛德其俱升。
麟凤出而帝午兮，犹氤氲而扶舆。
笃生我公兮，以文章为世师。
公神禹之苗裔兮，肇子爵而鄫封。
逮去邑而为氏兮，季叶汨其南征。
祖骞翔而绩著兮，考蜷局而文鸣。
公既生而多艰兮，踵祖武而好修。
既轻车又良御兮，遂大放乎厥词。
发天人之奥秘兮，约六艺而成章。
元气含而未泄兮，洞芒芴而窅冥。
挽天河而一泻兮，物应手而华昌。
揖扬马使先路兮，咸告公曰不敢。
彼崔蔡之纷纷兮，孰云窥其藩翰。
辰来迟而去速兮。固前修以跋疐。
方盘礡而上征兮，遽相羊而补外。
皇揆公之忠诚兮，即商墟而赐环。
紬史谍乎东观兮，裁诰命乎西垣。
典章绝而复作兮，世争睹而快先。
正经纬乎终古兮，配维斗而昭然。
变化诡而难常兮，虽司命其或昧。
忽遭艰而去国兮，遂衔哀而即世。
述作纷其具存兮，怅爽露之焉诣。
信百年不斯须兮，遒电灭而焱逝。
天不憖遗一老兮，固缙绅之所伤。
矧不肖以薄技兮，早获进於门墙。
路贯江而修阻兮，曾莫奠乎酒浆。
悲填膺而茀郁兮，聊自托於斯文。